Seksåringen dro ut på sykkeltur på egen hånd. Ble hentet av politiet.

Hvordan man sjonglerer hjemmekontor med barnepass har blitt et hett tema om dagen.

At det også kan by på uforutsette problemer fikk Mari Persson og Steffen Waaler Sandnes fra Hønefoss kjenne på, da de tirsdag ettermiddag måtte sette i gang en leteaksjon etter sønnen Herman (6). Det var avisen Ringerikes blad som omtalte saken først.

– Vi er veldig lettet og glad for at det endte så godt, sier Persson til TV 2.

Rastløs

Familien på fem må holde seg hjemme om dagen alle sammen. Mens mor og far har hjemmekontor, er det hjemmeskole for storesøster Synne (8) og tvillingene Herman (6) og Anton (6).

Ifølge Persson har barna klart seg bra hjemme siden skolen stengte, men de har blitt litt rastløse ved siden av skolearbeidet. Da har det vært fint å koble av ute i hagen med hopping på trampoline, sykling eller snekreaktiviteter.

Tirsdag ettermiddag var Herman på rommet til storesøster Synne mens Mari logget av hjemmekontoret og diskuterte en handleliste før ektemannen dro på butikken. Så ringte spesialpedagogen fra barnehagen til Herman for å fortelle om opplegget hans i ukene han skal være hjemme. På slutten ville hun gjerne ha noen ord med Herman også.

Da var ikke Herman på rommet til storesøster lenger. Han var borte.

– Det var veldig ekkelt. Jeg ble ganske fort redd, for da jeg oppdaget at han var borte, så innså jeg at jeg ikke visste helt hvor lenge han da kunne ha vært borte, sier trebarnsmoren.

GOD KOS: Herman og mamma på tur. Foto: Privat.

Hun forteller at 6-åringen er ganske glad i å stikke av – derfor har de låser på alle dører. De har han også som regel alltid under oppsyn og kan løpe etter når de ser at han prøver å stikke av gårde på utforskning.

Men da hun oppdaget at verandadøren var ulåst samtidig som Herman var borte, gikk det kaldt nedover ryggen hennes.

Familien lette høyt og lavt, både inne og ute. De lette i barnehagen, på lekeplassen og i naboenes hage, men ingen Herman var å se noe sted. Persson fikk stadig høyere puls.

– Det tok ikke lang tid før vi hadde kartlagt stedene i nærområdet hvor han pleier å ville gå og at han ikke var der. Så da plukket jeg opp telefonen for å varsle pappaen som var på butikken, og for å varsle politiet, sier hun.

– Jeg tenkte det var like greit å varsle de med en gang. Fordi Herman har ikke noe språk som andre forstår så godt, og han er også veldig uredd og har ikke så mye hemninger med nye steder eller folk.

Melding fra politiet

Da hun kikket på telefonen, fikk hun til sin store overraskelse plutselig se følgende tweet fra politiet på skjermen:

#Buskerud #Hønefoss #Hønengata har patruljen kommet over en liten gutt på 4-5 år på sykkel. Er det noen som kjenner gutten så ta kontakt med politiet. — Politiet i Sør-Øst (@politietsorost) March 17, 2020

«#Buskerud #Hønefoss #Hønengata har patruljen kommet over en liten gutt på 4-5 år på sykkel. Er det noen som kjenner gutten så ta kontakt med politiet».

Persson ringte straks, og fikk endelig den fantastiske beskjeden:

«Jo, den lille gutten de hadde funnet hadde Downs syndrom og trehjulssykkel.»

Endelig kunne de puste lettet ut.

Strålende fornøyd

Vel fremme ved Coop Mega i Hønengata møtte Persson en stor politibil, med en ganske liten passasjer, som var blid som ei sol.

RAMPETE: Herman elsker å sykle og har fått sin egen spesiallagde trehjulssykkel som han kan sykle veldig fort på. Foto: Privat.

– Han synes det var veldig gøy med disse to politifolkene, det var en mann og en dame. Og de fortalte meg at han hadde vært veldig blid og fornøyd, og hadde klart å fortelle at han het Herman, forteller Persson – men legger til at det var én ting han var litt misfornøyd med.

– Han var litt fornærma for at de ikke ville kjøre en tur med han, for de hadde jo ventet på meg. Så han var litt sur for det og tok på seg bilbeltet, klar for å kjøre politibil, da jeg kom, ler hun.

6-åringen hadde nok også hatt det travelt i rømlingsøyeblikket, for han hadde glemt både hjelm, ytterklær og hadde skoene på feil fot. Men noe av det første han sa til mamma da de ble gjenforent, tyder på at han egentlig vet om reglene som hører med når han skal sykle.

– Han sa «ikke hjelm». Så han vet egentlig at vi ikke sykler uten hjelm, trøster hun seg med.

Overraskende helt

I etterkant av episoden ble historien fortalt i Ringerikes Blad, hvor Persson selv jobber. Da dukket det plutselig opp en overraskende melding fra en mann, som fortalte at det var han som hadde funnet Herman og ringte politiet.

Mannen hadde sett den lille gutten som syklet alene langs den trafikkerte veien, og løpt for å stoppe han. Deretter hadde han funnet frem nettbrettet sitt, og funnet noen barne-apper som han holdt Herman opptatt med, mens de ventet på politiet.

– Så han er jo virkelig dagens helt, og det visste ikke jeg før det sto i avisen. Jeg har takket han veldig, og spurt om jeg kunne få lov til sende han en blomst, men det fikk jeg ikke. Jeg er veldig takknemlig overfor den Hønefoss-mannen da, sier den lettede mammaen.